“ซื้อหุ้นคืน” เทคนิคที่บริษัทชั้นนำทั่วโลกใช้
ทุกคนรู้จักคำว่าบริษัทเสนอขายหุ้นเพิ่ม เพื่อระดมเงินทุน แต่คงมีน้อยคนที่เคยได้ยินคำว่า บริษัทซื้อหุ้นคืน จริงๆ แล้วคำว่า ซื้อหุ้นคืน หรือ Repurchase Stock เป็นวิธีที่บริษัทชั้นนำทั่วโลกกำลังทำอยู่ เรื่องนี้มันเป็นอย่างไร มีข้อดีอย่างไร บริษัทอะไรบ้างที่ซื้อหุ้นคืน ลงทุนแมน จะเล่าให้ฟัง
10 พ.ค. 2562

“ซื้อหุ้นคืน” เทคนิคที่บริษัทชั้นนำทั่วโลกใช้ / โดย ลงทุนแมน
ทุกคนรู้จักคำว่าบริษัทเสนอขายหุ้นเพิ่ม เพื่อระดมเงินทุน
แต่คงมีน้อยคนที่เคยได้ยินคำว่า บริษัทซื้อหุ้นคืน
จริงๆ แล้วคำว่า ซื้อหุ้นคืน หรือ Repurchase Stock เป็นวิธีที่บริษัทชั้นนำทั่วโลกกำลังทำอยู่
เรื่องนี้มันเป็นอย่างไร
มีข้อดีอย่างไร
บริษัทอะไรบ้างที่ซื้อหุ้นคืน
ลงทุนแมนจะเล่าให้ฟัง
ในยามที่บริษัทต้องการเงินทุน เราจะเห็นบริษัทต้องระดมทุนในตลาดหลักทรัพย์ และ เสนอขายหุ้นแก่ประชาชน
แต่เมื่อบริษัทเติบโตมาถึงจุดหนึ่งที่ทำให้บริษัทมีเงินสดเหลือมาก
วิธีที่จะช่วยเพิ่มผลตอบแทนให้กับผู้ถือหุ้น มีหลายวิธี
นั่นก็คือ
1. นำเงินสดไปลงทุนขยายกิจการเพิ่มเติม หรือ ซื้อกิจการอื่น
2. ปันผลเงินสดเหล่านั้นออกมาให้ผู้ถือหุ้น
3. ซื้อหุ้นของบริษัทคืนจากผู้ที่อยากขายหุ้น
เรามาดูกันว่าแต่ละทางเป็นอย่างไร
การนำเงินสดไปขยายกิจการเป็นวิธีที่ควรทำในช่วงที่บริษัทมีช่องทางในการเติบโตได้อีก
แต่สำหรับบางบริษัทที่มีเงินสดเหลืออยู่มาก ต่อให้นำเงินไปขยายการลงทุนแล้ว เงินสดก็ยังเหลือในบริษัทอยู่ดี จึงจำเป็นต้องหาวิธีจัดการเงินสดให้มีประสิทธิภาพ ซึ่งก็นำไปสู่วิธีถัดไปคือ การปันผล..
การปันผลกำไรสะสม ออกมาเป็นกำไร เป็นวิธีที่บริษัทไทยส่วนใหญ่ใช้กัน
แต่สำหรับต่างประเทศ โดยเฉพาะในสหรัฐอเมริกา การปันผลในแต่ละครั้ง จะต้องเสียภาษีหัก ณ ที่จ่าย เป็นจำนวนมาก
ซึ่งเรื่องก็นำมาสู่วิธีสุดท้ายที่บริษัทชั้นนำในต่างประเทศชอบใช้กัน
นั่นก็คือ “การซื้อหุ้นคืน”
บริษัทจะซื้อหุ้นคืนจากบุคคลอื่นในตลาดหลักทรัพย์ ซึ่งทำให้จำนวนหุ้นของบริษัทน้อยลง และจะทำให้ กำไรต่อหุ้นมากขึ้น
ในกรณีนี้น่าสนใจ เพราะถึงแม้กำไรของบริษัทจะเท่าเดิม แต่ถ้าจำนวนหุ้นของบริษัทลดลง ก็อาจทำให้กำไรต่อหุ้นเพิ่มขึ้นได้
บริษัทที่มีชื่อเสียงบริษัทไหน ซื้อหุ้นคืนบ้าง?
เมื่อดูข้อมูลก็จะตกใจว่า บริษัทใหญ่ของโลก ซื้อหุ้นคืน เกือบทุกบริษัท..
ในปี 2018
Alphabet (Google) ซื้อหุ้นคืน 290,000 ล้านบาท
Facebook ซื้อหุ้นคืน 410,000 ล้านบาท
Microsoft ซื้อหุ้นคืน 520,000 ล้านบาท
และพี่ใหญ่ของเราที่ซื้อหุ้นคืนมากที่สุดก็คือ..
Apple ซื้อหุ้นคืน 2,300,000 ล้านบาท
ยกตัวอย่างให้เห็นได้ไหม ว่าซื้อหุ้นคืนเพิ่มกำไรต่อหุ้นอย่างไร?
ลองมาดูตัวอย่าง ของบริษัท Apple
มูลค่าบริษัทของ Apple ในตอนนี้คือ 30,900,000 ล้านบาท
ในปี 2018 Apple ซื้อหุ้นคืน 2,300,000 ล้านบาท
ยกตัวอย่างเพื่อคำนวณแบบง่ายๆ
ถ้าให้บริษัทซื้อในราคาที่เท่ากับมูลค่าปัจจุบัน
ซึ่งแปลว่า จำนวนหุ้นของ Apple จะลดลง 7.4%
ถ้าให้ Apple ทำกำไรได้เท่าเดิม
แต่เมื่อคิดจากจำนวนหุ้นที่ลดลง
Apple จะมีกำไรต่อหุ้นเพิ่มขึ้น 8.0% ในทันที
ถ้าให้ Apple ซื้อขายกันที่ P/E (ราคาต่อกำไร) เท่าเดิม
ก็หมายความว่า หุ้น Apple จะมีราคาสูงขึ้น 8.0%
โดยการทำแบบนี้ ผู้ถือหุ้น Apple ไม่ต้องเสียภาษีหัก ณ ที่จ่ายใดๆ
และนี่คือเหตุผลว่า ทำไมบริษัทต่างประเทศชอบใช้วิธีซื้อหุ้นคืนกัน
ส่วนบริษัทไทยไม่ค่อยนิยมใช้ อาจเป็นเพราะหลายสาเหตุ เช่น
1. การซื้อหุ้นคืนมากๆ อาจทำให้สภาพคล่องของหุ้นลดลง ซึ่งไม่เหมาะสมกับบริษัทขนาดกลางถึงเล็ก
2. ภาษีหัก ณ ที่จ่ายเงินปันผลของไทยคือ 10% ซึ่งน้อยกว่าต่างประเทศ เช่น สหรัฐอเมริกาที่มีอัตรา 30%
3. ผู้บริหารในประเทศไทยอาจไม่มีความรู้ในเรื่องนี้
อย่างไรก็ตามบริษัทควรซื้อหุ้นคืนในราคาที่เหมาะสม ไม่เช่นนั้นก็กลายเป็นว่าบริษัทใช้เงินสดไม่มีประสิทธิภาพได้เช่นกัน
เมื่ออ่านถึงตรงนี้ เราก็น่าจะเข้าใจได้ถึงเทคนิคการซื้อหุ้นคืน
ถ้าเราเห็นบริษัทต่างประเทศกำไรไม่ค่อยโต แต่ทำไมราคาหุ้นขึ้นไปเรื่อยๆ ก็ไม่ต้องตกใจ
เขาอาจจะใช้เทคนิคทางการเงินประเภทนี้อยู่..
ปิดท้ายด้วยข้อมูลที่น่าสนใจ
งบประมาณที่ Apple ซื้อหุ้นคืน ในปี 2018
มีขนาดพอๆ กับ รายได้ของรัฐบาลไทยทั้งหมดในปีเดียวกัน..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------